บลจ.กรุงศรี ออกกองกองทุนตราสารหนี้ KFAFIXลงทุนทั้งตราสารไทย-ต่างประเทศ ขาย 12-19 ต.ค.
บลจ.กรุงศรี ออกกองกองทุนตราสารหนี้ KFAFIX ลงทุนทั้งตราสารไทย-ต่างประเทศ ขาย 12-19 ต.ค.
11 ต.ค. 2559

น.ส.ศิริพร สินาเจริญ กรรมการผู้จัดการ บริษัทหลักทรัพย์จัดการกองทุนกรุงศรี หรือ บลจ.กรุงศรี เปิดเผยว่า บลจ.กรุงศรี จะออกกองทุนเปิดกรุงศรีแอคทีฟตราสารหนี้  (KFAFIX) ลงทุนทั้งตราสารไทยและต่างประเทศ ไม่จำกัดอายุเฉลี่ยของตราสารที่ลงทุน เชื่อให้ผลตอบแทนที่ดีสำหรับผู้ลงทุนระยะยาวที่มองหาผลตอบแทนมากกว่ากองทุนตราสารเงินและตราสารหนี้ระยะสั้น เสนอขายครั้งแรกระหว่างวันที่ 12-19 ตุลาคมนี้
โดยปัจจุบันตลาดตราสารหนี้ทั้งในประเทศและต่างประเทศมีความผันผวนสูงจากนโยบายการเงินที่ไม่ปกติ ส่งผลให้ระดับผลตอบแทน (Yield) ปรับตัวสูงขึ้นบ้างในช่วงที่ผ่านมา อย่างไรก็ตาม ยังมีมุมมองว่าการลงทุนในตราสารหนี้ยังมีความน่าสนใจเนื่องจากภาวะเศรษฐกิจโลกยังมีความไม่แน่นอนสูง อัตราเงินเฟ้อยังอยู่ในระดับต่ำ และธนาคารกลางส่วนใหญ่ทั่วโลกยังคงดำเนินนโยบายการเงินแบบผ่อนคลายอย่างต่อเนื่อง
นอกจากนี้กองทุนการเงินระหว่างประเทศ (IMF) ยังได้ปรับลดประมาณการการเติบโตของเศรษฐกิจโลกอีกด้วย จากปัจจัยดังกล่าวข้างต้นจึงมีแนวโน้มที่อัตราดอกเบี้ยจะอยู่ในระดับต่ำและต่อเนื่องยาวนาน
อย่างไรก็ตาม การกระจายการลงทุนในตราสารหนี้ระยะกลาง-ยาว จะช่วยเพิ่มโอกาสในการรับผลตอบแทนที่ดีในระยะยาวได้สำหรับผู้ที่ไม่ต้องการเสี่ยงสูง บริษัทจึงเปิดเสนอขายกองทุนเปิดกรุงศรีแอคทีฟตราสารหนี้ (KFAFIX) บริหารจัดการโดยทีมผู้จัดการกองทุนมืออาชีพที่มีประสบการณ์การบริหารกองทุนตราสารหนี้มายาวนาน
สำหรับกองทุน KFAFIX มีนโยบายลงทุนในตราสารหนี้ที่น่าสนใจบนระดับความเสี่ยงที่ยอมรับได้ ทั้งตราสารภาครัฐและภาคเอกชน สามารถลงทุนในตราสารที่หลากหลายประเภททั้งในประเทศและต่างประเทศที่มีผลตอบแทนที่น่าสนใจเมื่อเทียบกับระดับความเสี่ยง ทั้งนี้ กองทุนสามารถลงทุนในตราสารต่างประเทศได้สูงถึง 79% ของ NAV จึงมีตัวเลือกในการลงทุนที่หลากหลายและสรรหาผลตอบแทนได้มากขึ้น
โดยกองทุนใช้กลยุทธ์การบริหารจัดการเชิงรุกมีความยืดหยุ่นสามารถปรับพอร์ตการลงทุนให้เหมาะสมกับสภาวะเศรษฐกิจที่มีการเปลี่ยนแปลง และไม่มีข้อจำกัดด้านอายุเฉลี่ยของตราสารที่จะลงทุน ทำให้รับมือกับความเปลี่ยนแปลงของอัตราดอกเบี้ยได้ดี กองทุนมีความเสี่ยงระดับ 4 เสี่ยงปานกลางค่อนข้างต่ำ และมีนโยบายป้องกันความเสี่ยงด้านอัตราแลกเปลี่ยนเต็มจำนวน
ทั้งนี้ กองทุน KFAFIX เหมาะสำหรับนักลงทุนที่มองหาการลงทุนที่มีโอกาสให้ผลตอบแทนดีกว่าเงินฝากประจำ และกองทุนตราสารหนี้แบบเดิมๆ ปัจจุบันผู้ลงทุนกลุ่มนี้แสวงหาผลตอบแทนด้วยการลงทุนใน Term Fund อายุ 6 เดือนบ้าง หรือลงทุนในกองทุนตราสารเงินบ้าง ทั้งที่เงินลงทุนจำนวนหนึ่งเป็นเงินที่ไม่มีความจำเป็นต้องใช้ในระยะเวลาอันใกล้และสามารถลงทุนได้ยาวนานกว่านั้น ซึ่งผู้ลงทุนอาจพิจารณาจัดสรรเงินไปลงทุนในตราสารที่มีอายุยาวขึ้นเพื่อผลตอบแทนที่ดีกว่าได้
นอกจากนี้ บริษัทได้จัดเตรียมโปรโมชั่นพิเศษสำหรับผู้ที่ลงทุนในกองทุน KFAFIX ระหว่างวันที่ 12-19 ตุลาคม 2559 ครบทุก ๆ 1,000,000 บาท จะได้รับหน่วยลงทุนกองทุน  KFAFIX มูลค่า 100 บาท